新開小軒晁子西有詩以韻答之二首  其一
作者：郭印
朝代：宋

paragraphs: 平生棲息地，往往旋修築。
爲憐雙凈眼，不肯受羈束。
官居鑿小軒，容膝盖已足。
於焉得逍遥，內視聊自牧。
廓廓乾坤大，冥冥鬼神服。
是心不違仁，如種五穀熟。
乃知窮且賤，未必不爲福。
朋僚餉新詩，句法驚小陸。
秀色增雲山，榮光發林木。
何妨曵杖來，斯樂未敢獨。
清談可以飽，豈但蠲煩促。
非必酒與肴，佳客始能速。